Tatjana Tagirov

**Tatjana (Tanja) Tagirov,** Zagreb, 8. svibnja (maja) 1961. – Beograd, 7. srpnja (jula) 2017., hrvatska i srpska novinarka i aktivistkinja.

## Biografija

Rođena je 8. svibnja (maja) 1961. u Zagrebu, gdje je 1984. diplomirala na Pravnom fakultetu. Već za vrijeme studija počela se baviti novinarstvom, priključivši se, 1983. godine, osnivačkoj redakciji glasovitog Radija 101, koji je tada emitirao u eksperimentalnoj fazi.

Njene su priloge ubrzo zapazili urednici *[[Večernji list|Večernjeg lista]],* u kojem je od 1984. do 1991. pratila pravosuđe. Tijekom tog vremena izvještavala je s mnogih ključnih pravosudnih događaja u državi. Predvodila je izvjestiteljsku ekipu Večernjeg lista na suđenju Fikretu Abdiću u aferi Agrokomerc, spustila se u okno rudnika u Trepči, za vrijeme rudarskog štrajka 1989. godine... Istodobno je pisala i za druga izdanja kuće Vjesnik, a ponajviše za za *[[Danas (tjednik)|Danas]] i* *[[Start]].*

Svakako treba istaknuti i njenu suradnju u, tada gotovo mitološkom, omladinskom tjedniku "Polet", gdje je (s Jasnom Babić, Damirom Strugarom, Đurđicom Klancir i Tihomirom Ladišićem) sudjelovala u redakciji (glavnog urednika Zorana Simića) kojoj se pripisuje "zlatno doba Poleta" u kojem se "pisalo bez stege, a list je krasio najšarolikiji sadržaj".

U travnju (aprilu) 1991, Tanja prelazi prvo u zagrebačku, a potom i sarajevsku redakciju YUTEL-a. Nakon prestanka emitiranja Yutela, dvije se godine u Zagrebu bavila odvjetništvom, surađujući, istovremeno, s Građanskim odborom za ljudska prava i aktivirajući se u mirovnom pokretu. Bila je među osnivačima Antiratne kampanje Hrvatske gde se prvenstveno bavila zaštitom ljudskih prava. Od 1993. radila je kao novinarka i urednica u *[[ARKzin]]u*, glasilu Antiratne kampanje Hrvatske, pišući kolumnu pod egidom »J'accuse«. Pisala je i za *[[Svijet (dvotjednik)|Svijet]]*, *[[Globus (tjednik)|Globus]]*, *[[Nacional]]*, Slobodnu Dalmaciju, *[[Vreme (nedeljnik)|Vreme]]*, *[[NIN]]* i dr.

Od 1996. do 2001. živjela je i radila na relaciji Zagreb–Beograd, a od 2001. stalno se skrasila u Beogradu. Ubrzo postaje honorarna dopisnica HINA-e iz Beograda, redovito objavljujući i u zagrebačkom tjedniku "Novosti", a povremeno u beogradskom *[[Danas (dnevnik)|Danas-u]]* i splitskoj *[[Slobodna Dalmacija|Slobodnoj Dalmaciji]]*.

Petnaestogodišnji status slobodne novinarke okončala je 2005. zaposlivši se u tjedniku "*[[Vreme (nedeljnik)|Vreme]]"*.

Umrla je 7. srpnja (jula) 2017. u Beogradu od posljedica karcinoma. Sahranjena je na beogradskom Novom groblju.

Opraštajući se od Tanje Tagirov, u ime prijatelja iz Zagreba, Dejan Jović, profesor Fakulteta političkih znanosti iz Zagreba rekao je: "Nema nikoga tko je proteklih trideset i više godina pripadao slobodarskom, antiratnom, prijateljskom i normalnom Zagrebu, a da nije bio njen prijatelj i da je nije duboko poštovao. Cijenili smo je zbog toga što je bila hrabra, slobodna, pisala je lijepim rečenicama, bila protivnica onima kojima smo mi protivnici i saveznica onima kojima smo i mi saveznici." Dok je glavni urednik lista *Vreme*, Dragoljub Žarković, Tanju Tagirov okarakterisao kao "dobri, bučni duh *Vremena".*”Sve ove naše države nastale su na zločinu. Ovaj rat nije bio rat s nekakvim višim ciljevima, nego se zasnivao na tome da se ubije susjed zato jer je druge nacije ili vjere, a u krajnjoj liniji zato da bi mu se oteo frižider, televizor, stan ili kuća." —Tanja Tagirov

## Izvori

## Vanjske veze

* članci Tatjane Tagirov objavljeni na web portalu *[[Novosti (Hrvatska)|Novosti]]*

__INDEKSIRAJ__